**ΑΣΤΕΡΙΟΣ ΑΓΓΕΛΙΔΗΣ**

****

O Αστέριος (Στέργιος για όλους τους γνωστούς του) Αγγελίδης (1944-2021) πέρασε με υψηλή βαθμολογία στη Σχολή Μηχανολόγων-Ηλεκτρολόγων του ΕΜΠ το 1962. Ευαίσθητος εκ χαρακτήρος σε όσα διακυβεύονταν γύρω του και ταυτόχρονα ενθουσιώδης, συνεπαίρνεται από τη δίνη των κοινωνικοπολιτικών γεγονότων που τότε σαρώνουν τη χώρα, και ιδιαίτερα την πρωτεύουσα. Πρωτοστατεί στο δραστήριο Μορφωτικό Γραφείο του Συλλόγου Σπουδαστών του ΕΜΠ (έκδοση περιοδικού, διοργάνωση εκδηλώσεων, τμήμα κινηματογράφου) και εντάσσεται στην Ε.ΔΗ.Ν., την οργάνωση νεολαίας της Ένωσης Κέντρου, αναλαμβάνοντας γρήγορα όλο και πιο υπεύθυνες θέσεις στο Σπουδαστικό Γραφείο της κατά τα ταραχώδη και πυκνού πολιτικού χρόνου έτη 1964-1966.

Με την επιβολή της δικτατορίας την 21 Απριλίου 1967, συμμετέχει από τις αρχές Μαΐου ως ιδρυτικό μέλος στην ΔΗΜΟΚΡΑΤΙΚΗ ΑΜΥΝΑ, αντιδικτατορική οργάνωση με μέλη κυρίως από τον κεντρώο και σοσιαλδημοκρατικό πολιτικό χώρο. Μετά τις πρώτες συλλήψεις μελών της Δ.Α. τον Νοέμβριο του 1967, αναλαμβάνει τον συντονισμό της νεολαίας της οργάνωσης. Συλλαμβάνεται τέλη Ιουνίου του 1968 και ανακρίνεται βάναυσα, με επιπτώσεις που επιβάρυναν έκτοτε σοβαρά την υγεία του. Στη δίκη, τον Μάιο του 1968, υποστηρίζει θαρραλέα όλες τις θέσεις της Δ.Α. και καταδικάζεται σε 12ετή κάθειρξη. Αποφυλακίζεται τον Οκτώβριο του 1971 με κάποια «μέτρα επιείκειας» της δικτατορίας όταν η τελευταία προσπαθεί να «πολιτικοποιηθεί». Έχει εν τω μεταξύ αποβληθεί από το ΕΜΠ, αλλά καταφέρνει να εγγραφεί στην Πολυτεχνική Σχολή του Παν/μίου Πατρών, απ´ όπου αποφοίτησε με το δίπλωμα του Ηλεκτρολόγου Μηχανικού τον Δεκέμβριο του 1972. Εργάστηκε ως μηχανικός στον Οργανισμό Αστικών Συγκοινωνιών Αθηνών μέχρι την συνταξιοδότησή του. Από τα τέλη του 1975  συμμετείχε στην Σοσιαλιστική Πορεία, πολιτική κίνηση σοσιαλδημοκρατικού προσανατολισμού με στελεχικό δυναμικό που είχε αναδειχτεί κατά την αντιδικτατορική δράση. Η κίνηση δεν απέκτησε ευρύτερη απήχηση και αυτοδιαλύθηκε το 1980.

Χάρις στο σπάνιο και έμπρακτα ενεργό ήθος του, την οξυδέρκειά του και τη θέρμη στις σχέσεις και την επικοινωνία, ο Στέργιος Αγγελίδης έχαιρε εκτίμησης και φιλίας από  όλους που τον γνώριζαν καλά. Τον διέκρινε υψηλού επιπέδου μόρφωση, με κίνητρο την καλύτερη κατανόηση ανθρώπων και κοινωνιών, αλλά και την απόλαυση της πολιτισμικής δημιουργίας. Αγαπούσε και εκτιμούσε βαθιά την επιστήμη. Ήξερε, όπως και όλοι οι συμφοιτητές του, ότι είχε τις διανοητικές δυνατότητες για μια πιθανόν ζηλευτή επιστημονική πορεία, αλλά καταλάβαινε ότι μετά από ένα χρονικό σημείο τα γεγονότα της ζωής κατέστησαν μια τέτοια πορεία ανέφικτη. Ταυτόχρονα, σε κάθε περίσταση που επέτρεπε ή απαιτούσε μια επιστημονική προσέγγιση, την ασκούσε με χαρακτηριστική διαύγεια και αληθινή ικανοποίηση.

**ΧΑΡΑΛΑΜΠΟΣ ΝΤΟΛΚΑΣ**

****

Ο Χαράλαμπος (Λάμπης για όλους τους γνωστούς του) Ντόλκας (1943-2021) εισάγεται στη Σχολή Μηχανολόγων-Ηλεκτρολόγων του ΕΜΠ το 1962 και γρήγορα πρωτοστατεί στο τότε πολύ δραστήριο Μορφωτικό Γραφείο του Σπουδαστικού Συλλόγου του ΕΜΠ. Εκεί ξεκινά και η εφ’ όρου ζωής επιστήθια φιλία του με τον Στέργιο Αγγελίδη, η οποία σφυρηλατήθηκε από την κοινή τους πολιτική πορεία και στενή συνεργασία κατά την ταραχώδη πολιτικά περίοδο 1963-1980. Μετά την εμπειρία του ως μέλους της αντιπροσωπείας της Σχόλης Μ-Η στο 5ο Πανσπουδαστικό Συνέδριο της ΕΦΕΕ το 1964, εντάσσεται στην Ε.ΔΗ.Ν., την οργάνωση Νεολαίας της Ένωσης Κέντρου, και σύντομα αναλαμβάνει ευθύνες στο Σπουδαστικό Γραφείο Αθήνας της οργάνωσης. Τον Μάιο του 1965 εκλέγεται στο Κεντρικό Συμβούλιο της ΕΦΕΕ, ενώ στο Συνέδριο της ΕΦΕΕ ένα χρόνο αργότερα αναλαμβάνει, στο νεοεκλεγέν ΚΣ, τη θέση Γενικού Γραμματέα. Η δράση της ΕΦΕΕ και της Ε.ΔΗ.Ν. εκείνη την περίοδο εστιάζει στην πλήρη αποκατάσταση της ομαλής λειτουργίας του πολιτεύματος.

Αμέσως μετά την κατάλυση της Δημοκρατίας την 21 Απριλίου 1967, συμμετέχει ως ιδρυτικό μέλος στη συγκρότηση της αντιστασιακής οργάνωσης ΔΗΜΟΚΡΑΤΙΚΗ ΑΜΥΝΑ και αναλαμβάνει να κινητοποιήσει έμπιστα στελέχη της Ε.ΔΗ.Ν.. Τον Νοέμβριο του 1967 και ενώ συμβαίνουν οι πρώτες συλλήψεις μελών της Δ.Α., η ομάδα νεολαίας αποφασίζει να μείνει ο Λ. Ντόλκας για ένα διάστημα αδρανής και τον συντονισμό της νεολαίας να αναλάβει ο Σ. Αγγελίδης. Ωστόσο, ο πρώτος σε λίγες μέρες συλλαμβάνεται. Κατά την ανάκριση υπήρξε τυχερός, καθώς τα στοιχεία που είχε αποσπάσει η Ασφάλεια ως τότε δεν τον επιβάρυναν ευθέως, ενώ ο ίδιος επέμεινε να αρνείται κάθε συμμετοχή, χωρίς ευτυχώς να βασανιστεί. Στην δίκη των συλληφθέντων της Δ.Α., που έγινε τον Ιούνιο του 1968, ο Λ. Ντόλκας και μερικοί άλλοι απαλλάχτηκαν λόγω αμφιβολιών, ενώ τις ίδιες εβδομάδες γίνονταν νέες συλλήψεις στελεχών της Δ.Α., μεταξύ των οποίων και του φίλου του Στέργιου Αγγελίδη.

Μετά την απαλλαγή του, ο Λ. Ντόλκας υπηρέτησε τη διετή στρατιωτική θητεία του ως τυφεκιοφόρος του Τεχνικού Σώματος. Στη συνέχεια προσλήφθηκε το 1971 ως μηχανικός στη Mobil, όπου επί 15 έτη δούλεψε αποδοτικά, όχι μόνο για την εταιρεία -όπως έχει γράψει- αλλά και για τις γνώσεις και τις εμπειρίες του ίδιου σε μεθόδους προγραμματισμού και οργάνωσης. Όταν, μετά την πτώση της δικτατορίας, η Δ.Α. επιλέγει να συμμετάσχει ισότιμα στην ίδρυση του ΠΑΣΟΚ, ο Λ. Ντόλκας ορίζεται μέλος της πρώτης ΚΕ του ΠΑΣΟΚ. Όμως, έχοντας ανακινήσει -μαζί με άλλους- θέματα εσωκομματικών δημοκρατικών διαδικασιών, μαθαίνει από τις εφημερίδες τον Ιούνιο του 1975 ότι έχει διαγραφεί μαζί με άλλα δέκα μέλη της ΚΕ. Στη συνέχεια συμμετέχει, μαζί με τον Σ. Αγγελίδη, στην Σοσιαλιστική Πορεία μέχρι την αυτοδιάλυσή της το 1980. Παράλληλα, η επαγγελματική του πορεία στην Mobil τον φέρνει σε όλο και πιο υπεύθυνες θέσεις, μέχρι να αναλάβει και τη θέση του Διευθυντή Λειτουργιών. Το 1986 αποχώρησε από την Mobil για να αναλάβει τη θέση του Προέδρου και Διευθύνοντος Συμβούλου στην κρατική ΕΚΟ, αφού έθεσε ως όρο να μην υπάρξουν πολιτικές παρεμβάσεις στην τήρηση των καθηκόντων του. Η τριετής θητεία του στην ΕΚΟ ήταν όντως απερίσπαστη και παραγωγική, αλλά όταν το 1989 το ΠΑΣΟΚ έχασε τις εκλογές, θεώρησε σωστό να υποβάλει την παραίτησή του, και όταν αυτή έγινε δεκτή, ενημέρωσε λεπτομερώς τον διάδοχό του πριν αποχωρήσει. Από το 1990 έως τον θάνατό του επέλεξε να δουλέψει συμπληρώνοντας την ομάδα της Kantor Management Consultants ως partner. Παράλληλα αφιέρωσε αρκετό χρόνο συμμετέχοντας σε σοβαρές πρωτοβουλίες μελέτης και διαλόγου με αντικείμενο τα μεγάλα προβλήματα της χώρας και την αναβάθμιση της Δημόσιας Διοίκησης.

Ο Λάμπης Ντόλκας συνδύαζε άμεμπτο ήθος, πολύτιμο πραγματολογικά θεμελιωμένο ορθολογισμό, ήρεμη και δοτική προσέγγιση ανθρώπων, ικανότητα κατανόησης διαφορετικών απόψεων και ει δυνατόν ευφυούς συγκερασμού τους, μεγάλη οργανωτική πείρα και γνώσεις μεθοδικής αντιμετώπισης ποικίλων καταστάσεων. Αυτά τον έκαναν όχι μόνο αγαπητό και σεβαστό, αλλά και διαχρονικά αδιαμφισβήτητο άτυπο «Πρόεδρο» της τάξης των συμφοιτητών του όποτε προέκυπτε ανάγκη για συλλογικές μεταξύ τους διαδικασίες. Ο θάνατος τον βρήκε ενώ «προέδρευε» συνεννοήσεων για να τιμηθεί ο θανών λίγους μήνες πριν επιστήθιος φίλος του Στέργιος Αγγελίδης. Όσοι απομένουμε, συμφωνήσαμε ότι είναι τώρα πρέπον να τιμηθούν μαζί με ένα βραβείο, καθώς πορεύτηκαν ως φίλοι δίπλα-δίπλα με παρόμοιο ήθος και έκαναν τις ίδιες δύσκολες επιλογές σε κρίσιμα χρόνια για το δημοκρατικό πολίτευμα της χώρας, χωρίς να παραγνωρίζουμε ότι τελικά το κόστος αυτών των επιλογών επιβάρυνε πολύ περισσότερο τον Σ. Αγγελίδη.